b"\n_START_ARTICLE_\nRicardo Sanzol Go\xc3\xb1i\n_START_SECTION_\nTraject\xc3\xb2ria\n_START_PARAGRAPH_\nRicardo Sanzol \xc3\xa9s un jugador format a les categories inferiors de l'AD San Juan, club del Barri de Donibane de la ciutat de Pamplona. Posteriorment va passar als juvenils del CA Osasuna, el filial Osasuna B i va pujar definitivament al primer equip de l'Osasuna el 1998, on ha assolit els seus millors registres en La Lliga._NEWLINE_El seu debut en Primera Divisi\xc3\xb3 va ser el 18 de novembre de 2000 en un Osasuna-Deportivo de La Corunya (1-1). En la temporada 2003/04 va ser el tercer millor guardameta del Trofeu Zamora nom\xc3\xa9s superat per Santiago Ca\xc3\xb1izares i Jos\xc3\xa9 Francisco Molina. En la seg\xc3\xbcent temporada el porter va jugar 16 partits encaixant 28 gols i no va rebre cap oferta de renovaci\xc3\xb3 per part del seu club de tota la vida. Va ser sotscamp\xc3\xado de la Copa del Rei 2004/05 que va acabar amb vict\xc3\xb2ria 2-1 en la pr\xc3\xb2rroga per al Reial Betis Balompi\xc3\xa9._NEWLINE_Va marxar a jugar amb l'Albacete Balompi\xc3\xa9 durant 2 temporades, ambdues en Segona Divisi\xc3\xb3. Despr\xc3\xa9s de finalitzar la seva vinculaci\xc3\xb3 amb l'Albacete Balompi\xc3\xa9, es va quedar sense equip 8 mesos despr\xc3\xa9s de no fitxar per cap equip en la primera volta de la temporada 2007/08, i va estar entrenant amb l'AD San Juan pamplon\xc3\xa9s de la Tercera Divisi\xc3\xb3 fins que va fitxar per l'H\xc3\xa8rcules CF de la Segona Divisi\xc3\xb3 un contracte de 6 mesos despr\xc3\xa9s d'haver-se quedat el club alacant\xc3\xad amb tan sols el porter professional Unai Alba, i Efr\xc3\xa9n del filial._NEWLINE_Va debutar amb l'H\xc3\xa8rcules CF el 7 de juny de 2008 en la pen\xc3\xbaltima jornada de Segona Divisi\xc3\xb3 en l'Estadi Mart\xc3\xadnez Valero contra l'Elx CF (0-2), partit cl\xc3\xa0ssic regional per excel\xc2\xb7l\xc3\xa8ncia; Sanzol va jugar els 90 minuts i va quallar una gran actuaci\xc3\xb3._NEWLINE_En l'\xc3\xbaltima jornada de lliga va disputar el seu segon partit com hercul\xc2\xb7l\xc3\xa0, contra el C\xc3\xa1diz, i va estar davant d'Abraham Paz, executor del fat\xc3\xaddic penal que podia haver salvat els gaditans del descens a Segona B. Despr\xc3\xa9s de concloure contracte amb l'H\xc3\xa8rcules, va quedar lliure a l'estiu de 2008. Actualment exerceix de segon entrenador en les files del juvenil B del Club Atl\xc3\xa9tico Osasuna."